Izjave: Uredba Europskog parlamenta i Vijeća o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (prvo čitanje) – donošenje zakonodavnog akta

(2018/C 267 I/01)

Zajednička izjava o postupku davanja razrješnice i datumu donošenja završne računovodstvene dokumentacije EU-a

Europski parlament, Vijeće i Komisija u suradnji s Europskim revizorskim sudom utvrdit će pragmatičan raspored za postupak davanja razrješnice.

U tom kontekstu Komisija potvrđuje da će nastojati donijeti konsolidiranu godišnju računovodstvenu dokumentaciju EU-a za financijsku godinu 2017. do 30. lipnja 2018. pod uvjetom da Europski revizorski sud proslijedi sve nalaze u vezi s pouzdanosti te dokumentacije EU-a i sve konsolidirane računovodstvene dokumentacije subjekatâ do 15. svibnja 2018., a svoj nacrt godišnjeg izvješća do 15. lipnja 2018.

Komisija ujedno potvrđuje da će nastojati dostaviti svoje odgovore na godišnje izvješće Europskog revizorskog suda za financijsku godinu 2017. do 15. kolovoza 2018. pod uvjetom da Europski revizorski sud proslijedi svoj nacrt opažanja Komisiji do 1. lipnja 2018.

IZJAVE KOMISIJE

Izjava u vezi s člankom 38. Objava informacija o primateljima i drugih informacija:

Komisija će preko mreža s državama članicama podupirati razmjenu dobrih praksi u pogledu objave informacija o primateljima sredstava Unije koja se izvršavaju u okviru podijeljenog upravljanja. Komisija će uzeti u obzir iskustva stečena pri pripremi sljedećeg višegodišnjeg financijskog okvira.

Izjava Komisije o višegodišnjem financijskom okviru (jedinstveni skup pravila)

Komisija želi naglasiti važnost postizanja napretka u višegodišnjem financijskom okviru nakon 2020. prema jedinstvenom skupu pravila koja se upotrebljavaju za jednake vrste operacija, neovisno o načinu na koji se te operacije izvršavaju.

Izjava Komisije u vezi s člankom 234. stavkom 1. u pogledu osnivanja tematskih skrbničkih fondova

Unatoč zabrinutosti koju je Komisija izrazila tijekom pregovora, u članku 234. stavku 1. Financijske uredbe propisuje se da se svaka odluka o osnivanju tematskih skrbničkih fondova EU-a podnosi na odobrenje Europskom parlamentu i Vijeću. Komisija smatra da je takva odluka obuhvaćena područjem primjene članka 317. UFEU-a jer se odnosi na izvršenje proračuna. Predviđeni nadzor Europskog parlamenta i Vijeća nad izvršavanjem provedbenih ovlasti Komisije nije predviđen u Uredbi (EU) 182/2011 (1) i bio bi u suprotnosti s člankom 291. UFEU-a i s ovom Uredbom. Komisija stoga zadržava svoja prava.

Izjava Komisije o članku 247. Integrirano financijsko izvješćivanje i izvješćivanje o odgovornosti:

Komisija će nastojati osigurati dugoročno predviđanje budućih priljeva i odljeva koje se odnosi na sljedećih pet godina u okviru proračunskog postupka, zajedno s pismom izmjene nacrta proračuna.

Izjava u vezi s člankom 266. Posebne odredbe o projektima u vezi s nekretninama :

Komisija i ESVD obavijestit će Europski parlament i Vijeće u okviru radnog dokumenta iz članka 266. o svakoj prodaji i kupnji zgrada, uključujući one ispod praga utvrđenog u tom članku.

Izjava Komisije o budućim revizijama Financijske uredbe (procjena učinka)

Komisija ističe da se Financijskom uredbom utvrđuju opća pravila i instrumenti za provedbu programa potrošnje. Stoga revizije zakonodavstva ne dovode do izravnih gospodarskih, okolišnih ili društvenih učinaka koje bi bilo korisno analizirati u procjeni učinka. Dodana vrijednost procjena učinka nastaje pri donošenju odluka o politikama o posebnim programima potrošnje, koji moraju biti u skladu s regulatornim okvirom koji je predviđen Financijskom uredbom. Komisija potvrđuje da će pri pripremi tih programa biti izvršene potrebne procjene učinka.

Komisija će nastaviti i svoju praksu usmjerenih i javnih savjetovanja sa svim dionicima i širom javnosti. Uz rezultate tih savjetovanja Komisija će u obrazloženju budućih izmjena navesti i način na koji je uzela u obzir relevantne evaluacije provedbenih pravila ili instrumenata za programe koji su predviđeni u Financijskoj uredbi i koje predlaže izmijeniti.

Izjava Europske komisije o članku 272. stavku 8.

Komisija smatra, da ako lokalna akcijska skupina obavlja zadaće iz članka 34. stavka 3. prvog podstavka točaka od (a) do (g) Uredbe br. 1303/2013, kako je izmijenjena ovom Uredbom, ta lokalna akcijska skupina ne mora biti imenovana kao posredničko tijelo. Međutim, u takvim slučajevima završna provjera prihvatljivosti operacija prije njihova odobrenja ostaje zadaća upravljačkog tijela, osim ako ta zadaća nije formalno delegirana lokalnoj akcijskoj skupini. U tom slučaju lokalna akcijska skupina mora biti imenovana kao posredničko tijelo i mora provesti tu zadaću na temelju konačne odgovornosti upravljačkog tijela u skladu s člankom 123. stavkom 6. Uredbe br. 1303/2013 u slučaju fondova i EFPR-a ili u skladu s člankom 66. stavkom 2. Uredbe br. 1305/2013 u slučaju EPFRR-a.

Izjava Europske komisije o članku 272. stavku 14. točki (a)

Komisija potvrđuje da se pravila o upravljanju i kontroli, kako su utvrđena u članku 40. stavcima 1. i 2. Uredbe br. 1303/2013 i primjenjiva u trenutku potpisivanja sporazuma o financiranju, nastavljaju primjenjivati na financijske instrumente iz članka 39. Uredbe br. 1303/2013 koji su utvrđeni sporazumom o financiranju potpisanim prije stupanja na snagu ove Uredbe. To odstupanje već je uključeno u pravni okvir putem članka 40. stavka 2.a Uredbe br. 1303/2013 i obuhvaća cijeli životni vijek tih instrumenata, uključujući sve izmjene početnog sporazuma o financiranju koje mogu uključivati dodatne doprinose.

Izjava Europske komisije o članku 272. stavku 16. točki (a)

Komisija žali zbog izmjene članka 42. stavka 3. Uredbe br. 1303/2013 jer će se zbog toga na založne račune uplaćivati veći iznosi iz proračuna EU-a. Svi prihvatljivi rashodi koji se ne upotrijebe u programskom razdoblju i uplate se na založni račun znače znatno odstupanje od pravila kohezijske politike jer je to u suprotnosti s temeljnim načelom da bi se potpora iz kohezijske politike trebala provoditi i knjižiti u trenutku završetka programa. Osim toga, to uzrokuje praktične probleme pri provedbi posebno u vezi s izvještavanjem i revizijom iznosa uplaćenih na založne račune.

Izjava Europske komisije o članku 272. stavku 26. točkama (a) i (e)

Komisija ponovno ističe da, neovisno o zakonodavnim izmjenama odredbi koje se primjenjuju na operacije kojima se ostvaruje neto prihod nakon njihova dovršetka, načelo dobrog financijskog upravljanja, kako je utvrđeno u članku 33. ove Uredbe, zahtijeva da upravljačka tijela donesu odgovarajuće odredbe za sprečavanje pretjeranog financiranja takvih operacija, uključujući u slučaju operacija koje podliježu državnoj potpori ili se njima ostvaruju uštede operativnih troškova. To bi posebno trebalo biti tako u slučaju operacija u kojima ukupni prihvatljivi troškovi premašuju 1 000 000 EUR, ako korisnik nije MSP.

Izjava Europske komisije o članku 273.

Pravila o državnoj potpori „de minimis” utvrđena su u uredbama koje je Komisija donijela na temelju članka 108. stavka 4. UFEU-a u skladu s ovlastima koje joj je dodijelilo Vijeće na temelju članka 109. UFEU-a (putem Uredbe Vijeća 2015/1588).

Za mjere koje ne prelaze gornju granicu iz Uredbe o potpori de minimis (u većini slučajeva 200 000 EUR po poduzeću tijekom razdoblja od tri godine) smatra se da ne utječu na trgovinu među državama članicama. Stoga se mogu izvršiti bez primjene zabrane državne potpore predviđene člankom 107. stavkom 1. UFEU-a.

Pravilima de minimis pokušava se postići prava ravnoteža između pojednostavnjivanja i sprečavanja narušavanja tržišnog natjecanja na unutarnjem tržištu, pri čemu države članice imaju različite financijske kapacitete za subvencioniranje svojih gospodarstava. Iznos potpore de minimis utvrđen je na razini ispod koje se može sa sigurnošću pretpostaviti da potpora neće imati učinak na trgovinu između država članica.

Komisija trenutačno ne namjerava promijeniti pravila de minimis kako bi ih se prilagodilo iznimno teškim gospodarskim okolnostima. Međutim, Komisija podsjeća da je u prošlosti uvodila iznimne mjere kako bi omogućila državnu potporu za uklanjanje ozbiljnih poremećaja u gospodarstvu država članica. Primjerice, kao odgovor na učinke financijske krize na realno gospodarstvo, donijela je tzv. „privremeni okvir” koji se primjenjivao od prosinca 2009. do prosinca 2011. i među ostalim omogućio potporu u iznosu do 500 000 EUR po poduzeću. Komisija zadržava mogućnost poduzimanja takvih mjera prema potrebi u skladu s člankom 107. stavkom 3. točkom (b) UFEU-a.

(1) Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).